বৌদ্ধ ধর্মাবলম্বীরা জানান, গৌতম বুদ্ধের জীবনের উল্লেখযোগ্য ঘটনা ও পূর্ণিমাকে ঘিরেই তাদের উৎসব ও পূজা-পার্বণগুলো আবর্তিত। তার মধ্যে বৈশাখি পূর্ণিমা, আষাঢ়ি পূর্ণিমা, মধু পূর্ণিমা, প্রবারণা পূর্ণিমা, মাঘি পূর্ণিমা উল্লেখযোগ্য। প্রবারণা পূর্ণিমায় শীল গ্রহণ, পিণ্ডদান, বুদ্ধ পূজা, প্রদীপ পূজা ছাড়াও একটা বিশেষ আনন্দের উৎসব হচ্ছে আকাশে ফানুস ওড়ানো। ফানুস আকাশে ওড়ানোর ধর্মীয় যুক্তিটি হচ্ছে, সিদ্ধার্থ গৌতম যখন সংসার ত্যাগ করে বেরিয়েছিলেন, তখন নিজের মাথার চুল নিজে কেটে এই বলে সত্যক্রিয়া করেছিলেন, ‘আমি যে উদ্দেশ্যে সংসারধর্ম ত্যাগ করে সন্ন্যাস ধর্ম গ্রহণ করছি, সে উদ্দেশ্য যদি পূর্ণ হয় তবে আমার এ চুলগুচ্ছ নিচে না এসে ঊর্ধ্বে উড়ে যাবে।’ এই বলেই তিনি আকাশের দিকে স্বীয় চুলগুচ্ছ ছুড়ে দেন। চুলগুলো আকাশে উড়ে জানান দেন তার উদ্দেশ্য সফল হয়েছে। এরই আলোকে আশ্বিনী পূর্ণিমায় বা প্রবারণা পূর্ণিমায় বৌদ্ধরা বিহারে সমবেত হয়ে আকাশে গৌতমের চুলধাতুকে পূজা করে আকাশপ্রদীপ জ্বালানো বা ফানুস ওড়ানোর মাধ্যমে।